༄༅། །ཐུགས་ཀྱི་གནས་མཆོག་ཆེན་པོ་དེ་བཱི་ཀོ་ཊི་ཙཱ་འདྲ་རིན་
ཆེན་བྲག་གི་རྟོགས་པ་བརྗོད་པ་ཡིད་ཀྱི
རྒྱ་མཚོའི་རོལ་མོ་ཞེས་བྱ་བ་
བཞུགས་སོ། །
ན་མོ་གུ་རུ་པདྨ་ཀ་རཱ་ཡ། བདེ་ཆེན་སྦྲང་རྩིས་སྒེག་པའི་ཐུགས་ཀྱི་པདྨོ་ནི། །བུམ་
སྐུའི་རང་བཞིན་བརྟན་པའི་རྣམ་ཆར་འཕོས་པ་ལས། །གསང་བའི་ཙིཏྟར་འཁྲུལ་
སྣང་དྲྭ་བ་སྡོམ་མཛད་པ། །བསམ་གྱིས་མི་ཁྱབ་གསང་བའི་གནས་ལ་བདག་དད་
དོ། །སྲིད་མཐའ་ཐུགས་རྗེས་བཟུང་བའི་པད་དཀར་འཆང༌། །འགྲོ་འདུལ་འཕྲུལ་
དགུའི་གར་མཛད་ཐོད་ཕྲེང་རྩལ། །ཀརྨ་ཀ་དང་ཏཱ་ཡི་སི་ཏུ་ཞེས། །མཚུངས་བྲལ་
བླ་མའི་སྐུ་རུ་ཤར་ལ་འདུད། །མ་བྱུང་མི་འབྱུང་འབྱུང་བར་མི་འགྱུར་བའི། །པདྨའི་
གཅེས་མཛོད་རང་དབང་སྤྱོད་པ་ལ། །མཆོག་གྱུར་བདེ་ཆེན་གླིང་ཞེས་གྲུབ་པའི་
གཙོ། །བཀའ་དྲིན་སྣང་བས་འཇིག་རྟེན་ཁྱབ་དེ་རྒྱལ། །གནས་དང་ཡུལ་གྱི་དཔའ་
བོ་རྣལ་འབྱོར་མ། །ཀུན་བདག་དབྱིངས་ཀྱི་དབང་ཕྱུག་ཝཱ་ར་ཧཱི། །དམ་ཅན་གཏེར་
བདག་གནས་སྲུང་ཚོགས་རྣམས་ཀྱིས། །དགྱེས་པས་དགོངས་ཏེ་གནང་བའི་སྐབས་
སྩོལ་ཅིག །གཞན་མཆོག་ཧེ་རུ་ཀ་དཔལ་གྲོང་ཁྱེར་ཏེ། །ནང་དུ་རྩ་ཐིག་རླུང་གི་
རང་མདངས་ལས། །ཕྱི་རོལ་ཉེ་བའི་གནས་སུ་ཤར་བ་ཡི། །ངོ་མཚར་རྟོགས་པ་
ཆ་ཙམ་བརྗོད་པར་སྤྲོ། །འདིར་གྲུབ་པའི་གནས་མཆོག་ཆེན་པོ་ཙཱ་འདྲ་རིན་ཆེན་
བྲག་གི་རྟོག་པ་བརྗོད་པ་ལ་དོན་ཚན་བཀྲ་ཤིས་པའི་རྟགས་ཀྱི་གྲངས་དང་ལྡན་
པ་སྟེ། གནས་ཀྱི་འབྱུང་ཁུང་སྤྱིར་སྨོས་པ། རྣམ་པར་དབྱེ་བ་ཐ་དད་དུ་བསྟན་པ།
330

རྟེན་བཤད་དང་གནས་ཡིག་རྣམ་ཐར་སོགས།
གནས་སུ་གྲུབ་པའི་འཐད་པ་བརྗོད་པ། བྱེ་བྲག་གནས་ཆེན་དམིགས་སུ་བཤད་
པ། སླར་ཡང་བྱིན་གྱིས་བརླབ་ཚུལ་དང༌། གནས་ཀྱི་སྒོ་ཇི་ལྟར་ཕྱེས་པ། གནས་
ཀྱི་བཞུགས་ཚུལ་དཀར་ཆག གནས་ལ་བསྐོར་བ་བྱེད་ཚུལ། དེ་བྱུང་ཕན་ཡོན་
གྱི་རྣམ་གྲངས་སྨོས་པའོ། །དང་པོ་གནས་ཀྱི་བྱུང་ཁུངས་ལ་གཉིས། སྐུ་གསུམ་
ཞིང་སྣང་སྤྱིར་སྨོས་པ། གནས་ཀྱི་བྱུང་ཁུངས་དངོས་འཆད་པའོ། །དང་པོ་ནི། སྤྱིར་
དབྱིངས་དག་པ་ཆོས་སྐུའི་ཞིང་ནི་བརྟན་གཡོ་འཁོར་འདས་ཀུན་ལ་ཁྱབ་པའི་གནས་
ལུགས་དེ་བཞིན་ཉིད་ཀྱི་དབྱིངས། རྒྱ་དང་ཚད་ཡོངས་སུ་མ་ཆད་པ་ཆོས་ཅན་སྣ་
ཚོགས་སུ་སྣང་ཡང་ཆོས་ཉིད་འགྱུར་བ་མེད་པར་གདོད་ནས་ཡོངས་གྲུབ་ཐིག་ལེ་
ཆེན་པོར་འོད་དུ་གསལ་བ་དང༌། ནང་རང་སྣང་ལོངས་སྐུའི་ཞིང་རྡུལ་གཅིག་
གི་སྟེང་དུ་རྡུལ་ཕྲན་སྙེད་ཀྱི་ཞིང་དང་སྐུ་རབ་འབྱམས་རྒྱ་མཚོར་སྣང་ཞིང༌། གཞི་
གཅིག་ལའང་ལྷ་སྔགས་དཀྱིལ་འཁོར་གྱི་འཁོར་ལོ་རྣམ་པ་ཐམས་ཅད་པར་འཆར་
བ་དག་པ་རབ་འབྱམས་ལོངས་སྤྱོད་ཡོངས་སུ་རྫོགས་པར་ལྷུན་གྱིས་གྲུབ་པ་དང༌།
ཕྱི་ཡུལ་སྣང་སྤྲུལ་སྐུའི་ཞིང་ཁམས་སྐལ་པ་མཆོག་ལ་དག་པའི་ཞིང༌། སྐལ་པ་
འབྲིང་ལ་དག་པའི་གནས། སྐལ་པ་ཐ་མ་ལ་ས་རྡོ་རི་བྲག་བེམ་པོ་མ་དག་པའི་
ཚུལ་ཅན་ཀུན་གྱི་སྤྱོད་ཡུལ་དུ་གྱུར་བས་ཀྱང་འགྲོ་ལ་ཕན་འདོགས་བྱེད་སངས་
རྒྱས་ཀྱི་མཛད་པའི་རོལ་མོར་གཤིས་སམ་བབ་ཀྱིས་གྲུབ་པ་དག་ཆོས་ཉིད་བདེན་
པའི་བྱིན་རླབས་དང༌། དེ་བཞིན་གཤེགས་པའི་ཐུགས་རྗེ་ལས་རང་བྱུང་བ། ངོ་
མཚར་རྨད་དུ་བྱུང་བ་ཉིད་དོ། །གཉིས་པ་ལ་གཉིས། གདོད་ནས་གྲུབ་པ་དང་རྗེས་
སུ་བྱུང་བའོ། །དང་པོ་ནི། སྔ་འགྱུར་དགོངས་པ་འདུས་པའི་མདོ་ཆེན་པོ་སོགས་
ཀྱི་ལུང་དོན་ལྟར་ན། འདས་པའི་དུས་བླ་མ་དང་ལྟ་སྤྱོད་ལ་ལོག་པར་བཟུང་བའི་
331

རྒྱ་ཆེན་བཀའ་མཛོད།
རུ་དྲ་ཐར་པ་ནག་པོའི་ཆུང་མ་སྡེ་དང་བཅས་པས་འཇིག་རྟེན་ཐམས་ཅད་བདག་
ཏུ་བཟུང་ཞིང་ལོག་པར་སྤྱོད་པས་འགྲོ་བ་རྣམས་ཕུང་བར་གྱུར་པ་ན། སངས་རྒྱས་
ཐམས་ཅད་ཀྱི་ཐུགས་རྗེ་གཅིག་ཏུ་བསྡུས་པའི་ཁྲག་འཐུང་ཧེ་རུ་ཀས་དྲག་ཤུལ་འབར་
བ་ཆེན་པོ་གར་གྱི་རོལ་པས་རུ་དྲ་ཕོ་བསྒྲལ་བའི་ལུས་ཀྱི་དུམ་བུ་ཛམ་བུའི་གླིང་
དུ་གཏོར་བས་གདོད་ནས་རང་བཞིན་གྲུབ་པ་དག་གི་རྣམ་ཆ་འཕོས་པ་དུར་ཁྲོད་
ཆེན་པོ་བརྒྱད། གནས་དང་ཡུལ་ལ་སོགས་པ་གསང་སྔགས་ཀྱི་ཕོ་བྲང་དུ་ཆགས།
མོ་རྣམས་སྦྱོར་བའི་ཡུམ་དུ་མཛད་ཅིང་གནས་དང་དུར་ཁྲོད་རྣམས་ཀྱི་སྲུང་མ་ཆེན་
མོར་བསྐོས། རུ་དྲའི་རྣམ་ཤེས་དཔལ་མ་ཧཱ་ཀཱ་ལར་གྱུར་པས་གནས་ཡུལ་དུར་
ཁྲོད་དེ་དག་རྣམས་སུ་དངོས་དང་སྤྲུལ་པའི་ཚུལ་གྱིས་ཁྱབ་པར་བཞུགས་ཤིང་སངས་
རྒྱས་ཀྱི་བསྟན་པ་སྲུང༌། ཁུ་ཁྲག་སོགས་ལས་དཔག་བསམ་སྤྲུལ་གྱི་སྙིང་པོར་ས་ཡ་
ན་རྩ་བ་བརྒྱད་ཀྱི་རང་བཞིན་དུ་འཁྲུངས་ཤིང༌། ཟབ་པ་ཁ་འཐོར་བ་ལས་ཡན་
ལག་སྟོང་གི་རྩི་སྨན་བདུད་རྩིའི་རང་བཞིན་དམ་ཚིག་གི་རྫས་ཆེན་པོར་ལྷུན་གྱིས་
གྲུབ་པར་བྱིན་གྱིས་བརླབས་པའོ། །ཕྱི་འགྱུར་གསང་མཐའི་རྩེ་མོ་མཁའ་འགྲོ་དྲྭ་
བ་སྡོམ་པའི་ལུང་དོན་ལྟར་ན། སྒྲོན་མའི་བསྐལ་པ་འདི་ཐོག་མར་ཆགས་པའི་
རྗེས་སུ་དྲག་པོ་འཇིགས་བྱེད་དུས་མཚན་དང་བཅས་པས་སྲིད་པ་གསུམ་ལ་དབང་
བྱེད་ཅིང་ལོག་པའི་ལམ་ལ་ཞུགས། འཁོར་གྱི་དྲེགས་པ་ལྷ་དང་དྲི་ཟས་ནམ་མཁའ།
གནོད་སྦྱིན་དང་སྲིན་པོས་ས་སྟེང་། ཀླུ་དང་ལྷ་མ་ཡིན་གྱིས་ས་འོག མ་མོ་ཕྲ་མན་
ལ་སོགས་པ་རྣམས་ཀྱིས་གནས་ཡུལ་དུར་ཁྲོད་ཀུན་བདག་གིར་བཟུང་སྟེ་འཇིག་
རྟེན་གྱི་ཁམས་མ་རུངས་པར་གྱུར་པ་དེའི་ཚེ། གདུག་པ་ཅན་རྣམས་འདུལ་བའི་
ཕྱིར་བཅོམ་ལྡན་འདས་རྡོ་རྗེ་འཆང་ཆེན་པོ་ཉིད་ཧེ་རུ་ཀ་ཡི་སྐུར་བཞེངས་ནས་རི་
332

རྟེན་བཤད་དང་གནས་ཡིག་རྣམ་ཐར་སོགས།
རབ་ཀྱི་རྩེ་མོར་དཀྱིལ་འཁོར་ཆེན་པོ་རྣམ་པར་སྤྲུལ་ཏེ། འཇིགས་བྱེད་དྲག་པོ་སྡེ་
དཔུང་དང་བཅས་པ་རྣམས་བདག་པོའི་ཚུལ་གྱིས་དབང་དུ་བྱེད་པ་དང༌། ལོངས་
སྤྱོད་པ་དང༌། ཐིམ་པའི་ཚུལ་གྱིས་བཏུལ་ཅིང་བདེ་མཆོག་རྩ་བའི་རྒྱུད་ལ་སོགས་
པ་རྒྱུད་སྡེ་རབ་འབྱམས་གསུངས། དྲེགས་པ་དེ་དག་གིས་བཟུང་བའི་མཁའ་སྤྱོད།
ས་སྤྱོད། ས་འོག་སྤྱོད་པའི་གནས་ཡུལ་དུར་ཁྲོད་མཐའ་དག་འཁོར་ལོ་གསུམ་གྱི་
བདག་ཉིད་དུ་བྱིན་གྱིས་བརླབས་པར་མཛད་པ་ལས་དཔའ་བོ་དང་རྣལ་འབྱོར་མ་
རྣམས་ཀྱིས་སྤྱོད་ཡུལ་དང་རང་བཞིན་དུ་གྱུར་པའི་གནས་དང་གནས་ཕྲན་བསམ་
གྱིས་མི་ཁྱབ་པར་བྱུང་བར་གྱུར་ཏོ། །གདོད་ནས་གྲུབ་པ་དེ་དག་ནི་གནས་ཀྱིས་
གང་ཟག་བྱིན་གྱིས་རློབས་ནུས་པས་མཐོང་ཐོས་དྲན་རེག་འབྲེལ་ཚད་དོན་དང་
ལྡན་པ་ཤ་སྟག་སྟེ་ཉི་ཤུ་རྩ་བཞིའི་གནས་ལ་སོགས་པ་བཞིན་ནོ། །གཉིས་པ་རྗེས་
སུ་བྱུང་བ་ནི། གདོད་ནས་མཆོག་གི་གནས་སུ་གྲུབ་པ་མིན་ཀྱང་འཕགས་པ་དང༌།
རྣལ་འབྱོར་པ་གྲུབ་པ་ཐོབ་པས་སྒྲུབ་པའི་གནས་སུ་མཛད་ཅིང་བྱིན་གྱིས་བརླབས་
པས། ཕྱི་རབས་ཀྱི་སྒྲུབ་པ་པོ་ལ་བར་ཆད་མེད་ཅིང་དངོས་གྲུབ་མྱུར་དུ་ཐོབ་པར་
ནུས་པ་སོགས་ཡོན་ཏན་མང་དུ་ལྡན་པ་ནི་གང་ཟག་གིས་གནས་བྱིན་གྱིས་བརླབས་
པ་སྟེ་འཕགས་བོད་ཀྱི་སྒྲུབ་གནས་ཕལ་མོ་ཆེ་རྣམས་སོ། །གཉིས་པ་རྣམ་པར་དབྱེ་
བ་ཐ་དད་དུ་བསྟན་པ་ལ་གཉིས་སྤྱིར་གཙོ་ཕལ་དབྱེ་བ་དང་། དེའི་རྒྱུ་མཚན་ཕྱི་
ནང་གི་དག་སྦྱོར་ལས་བྱུང་བའི་ཚུལ་ལོ། །དང་པོ་ནི། ཛཱ་ལནྡྷ་ར་ལ་སོགས་པའི་
གནས་ཆེན་ཉི་ཤུ་རྩ་བཞི། ད་ལ་འཐུང་གཅོད་བརྒྱད་པོ་བསྣན་པའི་ཡུལ་ཆེན་སུམ་
ཅུ་རྩ་གཉིས་སུ་གྲགས་པ་ནི་ས་དང་ནང་གི་དག་པ་སྦྱོར་བའི་དབང་གིས་གནས་
ཐམས་ཅད་ཀྱི་གཙོ་བོའམ་འབྱུང་ཁུངས་སམ་དབྱེ་གཞིར་གྱུར་པ་ཡིན་ལ། དེ་དག་
333

ལྷ་ཆེན་གཞི་རྒྱ་ཆེན་བཀའ་མཛོད།
ལས་གྱེས་པའི་གནས་ཀྱི་བྱེ་བྲག་ནི་བསམ་གྱིས་མི་ཁྱབ་པར་ཛམ་བུའི་གླིང་ཁྱབ་
པར་བཞུགས་པ་སྟེ། བི་མ་ལས་མཛད་པའི་ཙཱ་རིའི་ལམ་ཡིག་ལས། སྤྱིར་ཛམ་
བུའི་གླིང་ན་མཁའ་འགྲོ་མ་ཐམས་ཅད་ངེས་པར་འདུ་བའི་གནས། དུར་ཁྲོད་ཆེན་
པོ་བརྒྱ་དང་བཅུ་གསུམ་བཞུགས་པ་ལས། རྒྱ་གར་གྱི་ཡུལ་ན་སྤྱོད་པ་བྱེད་པའི་
གནས་དྲུག ཉམས་སྐྱོང་བའི་གནས་བཅུ་བཞི། དམ་ཚིག་སྐོང་བའི་གནས་བརྒྱད་
འདོད་ཅིང་འདུན་པ་དྲག་པོ་སྐྱེ་བའི་གནས་བཞི་སྟེ་སུམ་ཅུ་རྩ་གཉིས་བཞུགས།
དེ་དག་གི་ནང་ནས་རང་བཞིན་གྱི་མཁའ་འགྲོ་མ་གནས་པའི་དུར་ཁྲོད་ཆེན་པོ་བརྒྱད་
བཞུགས་པའི་གནས་ནི་མཆོག་ཏུ་གྱུར་པ་ཡིན་ལ། ཨོ་རྒྱན་གྱི་ཡུལ་ན་མཁའ་འགྲོ་
མ་ངེས་པར་འདུ་བའི་གནས་བརྒྱད། ཁ་ཆེའི་ཡུལ་ན་བཅུ། ལི་དང་ཧོར་གྱི་ཡུལ་
ན་ལྔ། ཚ་བ་དམར་ཐག་དང་ཞང་ཞུང་ན་ལྔ། མེ་ཉག་དང་ཟ་ཧོར་གྱི་ཡུལ་ན་
བཅུ། ཐོན་མི་དང་གར་ལོག་གི་ཡུལ་ན་བཅུ། རྒྱ་ནག་གི་ཡུལ་ན་སུམ་ཅུ། བོད་ན་
ཕྱེད་དང་གཉིས་བཞུགས་པའི་ཕྱེད་ནི་གཞོ་སྟོད་དེ་སྒྲོ་བྲག་དཀར་མཁའ་འགྲོ་མ་
རེས་འགར་འདུ་བ་དང༌། གཅིག་ནི་ལྷོ་ཕྱོགས་དཔལ་གྱི་ཙཱ་རི་ཏྲ་རང་བྱུང་གི་
མཆོད་རྟེན་ཆེན་པོ་ཉིད་ཡིན་པར་གསུངས་སོ། །དེ་དག་ནི་གདོད་ནས་རང་བཞིན་
གྱིས་གྲུབ་པའི་མཁའ་སྤྱོད་ཀྱི་ཕོ་བྲང་ནང་སྤྲུལ་པའི་ལྷ་ཚོགས་མངོན་སུམ་དུ་བཞུགས་
པའི་གནས་ཆེན་གཙོ་བོའི་དབང་དུ་མཛད་པ་སྟེ། དེ་ལས་གྱེས་པའི་ཡན་ལག་ནི་
བོད་ཀྱི་ཡུལ་ཁོ་ནར་ཡང༌། ཨོ་རྒྱན་ཆེན་པོའི་ཟབ་གཏེར་རྣམས་ལས། མཆོག་གི་
སྒྲུབ་གནས་ལྔ། སྐུ་གསུང་ཐུགས་ཀྱི་གནས་མཆོག་ལྔ། ངོ་མཚར་བའི་གནས་
ཆེན་ཉི་ཤུ་རྩ་ལྔ། ལུང་ལྔ་ལྗོང་གསུམ་གླིང་གཅིག སྒྲུབ་གནས་ཆེན་པོ་བརྒྱད།
གངས་ར་བཞི། སྦས་ཡུལ་ཉི་ཤུ་རྩ་གཅིག གངས་ཆེན་ཉེར་གཅིག གནས་ཆེན་
334

རྟེན་བཤད་དང་གནས་ཡིག་རྣམ་ཐར་སོགས།
བརྒྱ་དང་རྩ་བརྒྱད། གནས་ཕྲན་སྟོང་དང་རྩ་གཉིས་རྣམས་ཡོད་པར་གསུངས་སོ། །
གཏེར་གསར་མདོ་བྱང་ལས། རྒྱ་གར་ཡུལ་དུ་གནས་ཆེན་ཉི་ཤུ། མངའ་རི་སྐོར་
གསུམ་དུ་གནས་ཀྱི་གཙོ་བོ་གངས་བྲག་ཉི་ཤུ། དབུས་གཙང་རུ་བཞིར་སྒྲུབ་གནས་
དྲུག་ཅུ་རྩ་ལྔ། མདོ་ཁམས་སྒང་དྲུག་ཏུ་གཙོ་བོ་ལྔ་དང་བཅས་པའི་གནས་ཆེན་
ཉི་ཤུ་རྩ་ལྔ། ཁྱད་པར་ཅན་གྱི་གནས་བཞི། ཕྲིན་ལས་འགྲོ་འདུལ་སྤྲུལ་པའི་
གནས་བརྒྱད་དེ་མཆོག་ཏུ་གྱུར་པའི་གནས་ཆེན་བཞི་བཅུ་རྩ་གཉིས་བཞུགས་པར་
གསུངས་སོ། །གཉིས་པ་ནི་དེ་དག་ཀྱང་གཙོ་བོ་དང་ཡན་ལག་གི་དབྱེ་བ་ཡོད་པ་
རྒྱུ་མཚན་གང་གིས་ཡིན་སྙམ་ན། དེ་ཁོ་ན་ཉིད་སྦྱང་གཞིའི་ངེས་པ་དང་མཐུན་
པའི་སྦྱངས་འབྲས་གཞན་མཆོག་དོན་དམ་སྙིང་པོའི་དཀྱིལ་འཁོར་གྱི་ལྷར་གནས་
པ་དག སྦྱང་བྱ་ནང་རྡོ་རྗེའི་ལུས་དྲི་བཅས་རྩ་རླུང་ཐིག་ལེ་རྟེན་དང་བརྟེན་པའི་ཚུལ་
དུ་གྲུབ་པའི་གདངས། ཕྱི་འཇིག་རྟེན་གྱི་ཁམས་སུ་གནས་ཡུལ་མཁའ་འགྲོའི་
རྣམ་པར་ཤར་བ་སྟེ། ཟླ་ཉི་སྒྲ་གཅན་གྱི་རླུང་འབབ་པའི་སྐུ་དང་གསུང་དང་ཐུགས་
ཀྱི་རང་བཞིན་རྩའི་སྡོང་པོ་བརྒྱད་གསུམ་ཉེར་བཞི་རོ་རྐྱང་དབུ་མའི་རིགས་སུ་གྱེས་
པའི་སྤྱི་བོར་མི་ཕྱེད་མ་སོགས་རྩའི་གཙོ་མོ་ཉི་ཤུ་རྩ་བཞི་ནི་ཕྱི་རོལ་ཏུ་ཛཱ་ལནྡྷ་ར་
ལ་སོགས་པའི་གནས་ཆེན་ཉི་ཤུ་རྩ་བཞི། དེ་དག་ལ་བརྟེན་པ་སྤྱི་བོའི་དཔྱིད་དང་
ཐིག་ལེ་ལ་སོགས་པ་ནི་ཐོད་པའི་དུམ་བུ་དང་རབ་གཏུམ་མ་ལ་སོགས་པའི་དཔའ་བོ་
དཔའ་མོ་ཉེར་བཞི། དེ་རེ་རེ་ལ་ཐིམ་པ་དང་ལོངས་སྤྱོད་པ་དང་བདག་པོའི་དབྱེ་
བས་ཡན་ལག་གི་རྩ་འདབ་བདུན་ཅུ་རྩ་གཉིས་སུ་འགྱུར་བས་ཕྱི་རོལ་དུའང་གནས་
ཆེན་ཉེར་བཞི་ལ་དངོས་དང་ཡན་ལག་དང་སྦས་པའི་ཚུལ་གྱིས་མིང་འདྲ་གསུམ་
གསུམ། དེའི་སྟེང་ཡན་ལག་རླུང་ལྔའི་རྟེན་དང་རྩའི་གཙོ་མོ་གསུམ་བསྣན་པས་
335

རྒྱ་ཆེན་བཀའ་མཛོད།
ཕྱི་རོལ་ཏུ་ཡུལ་ཆེན་སུམ་ཅུ་སོ་གཉིས་སུ་སྣང་བ་ཡིན་ཅིང་། དེ་བས་ཀྱང་གྱེས་པས་
མཐའ་ཡས་པར་འགྱུར་ཏེ། གཞན་དག་ལ་མཁའ་སྤྱོད་ཀྱི་ཞིང་ཁམས་ན་དཔའ་
བོ་དང་དཔའ་མོ་ཉེར་བཞི། དེ་རེ་རེ་ལ་འཁོར་གྱི་དཔའ་བོ་ཌཱ་ཀི་སྟོང་ཕྲག་བདུན་
ཅུ་རྩ་གཉིས། ནང་རྡོ་རྗེའི་ལུས་ལ་རྩའི་གཙོ་མོ་ཉེར་བཞི་དེ་རེ་རེ་ལས་རྩ་ཕྲན་སྟོང་
ཕྲག་བདུན་ཅུ་རྩ་གཉིས། ཕྱི་རོལ་ཏུ་གནས་ཆེན་པོ་ཉི་ཤུ་རྩ་བཞི། དེ་རེ་རེ་ལ་
གནས་ཕྲན་སྟོང་ཕྲག་བདུན་ཅུ་རྩ་གཉིས་དེ་ཐམས་ཅད་ཀྱང་དོན་དམ་བདེ་སྟོང་
དབྱེར་མེད་གཉུག་མ་ལྷན་སྐྱེས་ཡབ་ཡུམ་གྱི་ངོ་བོར་རོ་མཉམ་དུ་བསྡམས་པས་
གནས་ཐམས་ཅད་ཀྱང་ཐབས་ཤེས་དབྱེར་མེད་ཀྱི་མཚོན་བྱེད་ཅན་དུ་བཞུགས་
པའོ། །གསུམ་པ་གནས་སུ་གྲུབ་པའི་འཐད་པ་བརྗོད་པ་ནི། སྤྱི་ཙམ་གྱི་དབང་དུ་
བྱས་ན། དོན་དམ་པར་ཞིང་དང་སྐུའི་རོལ་པས་མ་ཁྱབ་པར་གང་ཡང་མེད་པས་
རྣལ་འབྱོར་ཅན་དང་སྣང་བ་དག་པའི་བློ་ངོར་བེམ་པོ་ལས་ཀྱང་སངས་རྒྱས་ཀྱི་ཆོ་
འཕྲུལ་མཐའ་ཡས་པ་མཐོང་བ་དང༌། གང་ཞིག་སངས་རྒྱས་ཡིད་བྱེད་པ། །དེ་ཡི་
མདུན་ན་ཐུབ་ཕ་བཞུགས། །ཞེས་འབྱུང་བ་ལྟར་དད་མོས་ཅན་ལ་སྣང་གྲགས་ཐམས་
ཅད་སྐུ་གསུང་ཐུགས་ཀྱི་རོལ་པར་འཆར་བས་དོན་མཛད་པའི་ཕྱིར། འདི་ནི་གནས་
ཡིན་ནོ། །འདི་ནི་གནས་མ་ཡིན་ནོ་སྙམ་པ་ནི་རང་བློ་མ་དག་པའི་ལོག་རྟོག་ཡིན་
ལ། བྱེ་བྲག་འབྱེད་པ་ནའང༌། གདོད་ནས་གྲུབ་པའི་གནས་དེ་དག་ནི་ཉེ་རྒྱུའི་སྤྱོད་
པ་སྐྱོང་བའི་གནས་ཀྱི་མཆོག་ཏུ་རྒྱུད་སྡེ་རིན་པོ་ཆེ་རྣམས་ལས་གསུངས་པས་རྩོད་
པ་མེད་ལ། གནས་ཕྲན་ལ་སོགས་པ་རྣམས་ཀྱང་ཕྱི་ནང་གི་དག་པ་སྦྱོར་བའི་
རིགས་པས་འཐད་པ་དང༌། ལུང་གིས་གྲུབ་སྟེ། དང་པོའི་སངས་རྒྱས་ལས་གནས་
ལ་སོགས་ཆེ་འབྲིང་ཆུང་ངུའི་དབང་དུ་བྱས་པའི་ཆེན་པོ་ནི་གླིང་བཞི་སོགས་ལས་
336

རྟེན་བཤད་དང་གནས་ཡིག་རྣམ་ཐར་སོགས།
རླུང་གི་དཀྱིལ་འཁོར་གྱི་མཐར་ཐུག་པའི་བར་དང༌། འབྲིང་པོ་ནི་འཛམ་གླིང་
ཆུང་ངུའི་ཡུལ་སོ་སོར་ཡོད་པ་རྣམས་སུ་བཤད་པ་དང༌། ཆུང་ངུ་ནི་དྲི་མེད་འོད་ལས།
འདིར་ཐུན་མོང་གི་བྱིས་པ་རྣམས་ཡུལ་དུ་འཁྱམས་པའི་དོན་དུ་ཛྭ་ལནྡྷ་ར་ལ་སོགས་
པ་རྣམས་གནས་ལ་སོགས་པར་གསུངས་སོ། །དེ་ཉིད་ནི་ཐམས་ཅད་དུ་ཁྱབ་བྱེད་
དུ་མི་འགྱུར་ཏེ་རྣལ་འབྱོར་མ་རྣམས་ཀྱི་རིགས་སུམ་ཅུ་རྩ་དྲུག་ནི་གྲོང་ཁྱེར་གཅིག་
ཏུའང་གནས་སོ། །གང་གིས་ན་འདིར་མཆོག་གི་དང་པོའི་སངས་རྒྱས་ཐམས་
ཅད་ལ་ཁྱབ